คลังออกมาตรการภาษีจูงใจเอกชนจ้างผู้พิการทำงาน
คลังเผย ครม.ไฟเขียวมาตรการภาษีพัฒนาคุณภาพชีวิตคนพิการ จูงใจภาคเอกชนจ้างผู้พิการเข้าทำงานเพิ่มขึ้น
17 พ.ย. 2553

คลังเผย ครม.ไฟเขียวมาตรการภาษีพัฒนาคุณภาพชีวิตคนพิการ จูงใจภาคเอกชนจ้างผู้พิการเข้าทำงานเพิ่มขึ้น
นายกรณ์ จาติกวณิช  รมว.คลัง เปิดเผยว่า ที่ประชุมคณะรัฐมนตรีเมื่อวันที่ 16 พ.ย. ที่ผ่านมา เห็นชอบ มาตรการภาษีเพื่อช่วยเหลือคนพิการ  ตามที่กระทรวงการคลังเสนอ เพื่อส่งเสริมและพัฒนาคุณภาพชีวิตคนพิการให้ดีขึ้นและพึ่งตนเองได้ และจะเป็นการช่วยบรรเทาภาระภาษีให้แก่คนพิการ รวมทั้งจูงใจให้ภาคเอกชนจ้างคนพิการเข้าทำงานเพิ่มขึ้น 
ทั้งนี้สาระสำคัญของมาตรการดังกล่าวได้แก่ การยกเว้นภาษีเงินได้บุคคลธรรมดา สำหรับเงินได้พึงประเมินที่ผู้มีเงินได้เป็นคนพิการที่มีบัตรประจำตัวคนพิการตามกฎหมายว่าด้วยการส่งเสริมและพัฒนาคุณภาพชีวิตคนพิการ ซึ่งเป็นผู้อยู่ในประเทศไทย  และมีอายุไม่เกิน 65 ปีบริบูรณ์ในปีภาษีที่ได้รับ  เฉพาะส่วนที่ไม่เกิน 1.9 แสนบาทในปีภาษีนั้น
นอกจากนี้ยังอนุมัติให้องค์กรเอกชนที่มีค่าใช้จ่ายในการจัดให้คนพิการได้รับสิทธิประโยชน์ตามมาตรา 20  แห่งพระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550 มีสิทธินำรายจ่ายดังกล่าวมาเป็นค่าใช้จ่ายในการคำนวณภาษีเงินได้ 2 เท่า แต่เมื่อรวมกับรายจ่ายเพื่อสนับสนุนการศึกษา ต้องไม่เกิน 10 % ของเงินได้สุทธิ(กรณีภาษีเงินได้บุคคลธรรมดา)และหรือค่าใช้จ่ายในการจัดสร้างและการบำรุงรักษาสนามเด็กเล่น  สวนสาธารณะหรือสนามกีฬาฯ แล้ว ต้องไม่เกิน  10 % ของกำไรสุทธิก่อนหักรายจ่ายเพื่อการกุศลสาธารณะหรือเพื่อการสาธารณประโยชน์ และรายจ่ายเพื่อการศึกษาหรือเพื่อการกีฬา (กรณีภาษีเงินได้นิติบุคคล)
อีกทั้งยังให้นายจ้างหรือเจ้าของสถานประกอบการที่จ้างคนพิการที่มีบัตรประจำตัวคนพิการตามกฎหมายว่าด้วยการส่งเสริมและพัฒนาคุณภาพชีวิตคนพิการ  เข้าทำงานมากกว่า 60% ของลูกจ้างในสถานประกอบการ โดยมีระยะเวลาจ้างเกินกว่า 180 วันในปีภาษี  ต่อรอบระยะเวลาบัญชีใด  มีสิทธินำรายจ่ายในการจ้างคนพิการมาเป็นค่าใช้จ่ายในการคำนวณภาษีเงินได้เพิ่มขึ้นอีก 1 เท่า จากเดิมที่กฎหมายในปัจจุบันให้ถือเป็นค่าใช้จ่ายได้ 2 เท่า
ด้านนายสาธิต รังคสิริ อธิบดีกรมสรรพากร กล่าวอีกว่า สำหรับผู้พิการจะสามารถใช้สิทธิยกเว้นเงินได้บุคคลธรรมดา  1.9 แสนบาท สำหรับเงินได้ที่เกิดขึ้นในปีภาษี 2553  ที่จะต้องมีการยื่นแบบภายในเดือนมี.ค. 2554 นี้เป็นต้นไป